Uznesenie Európskeho parlamentu o dohode o víne medzi Európskou úniou a Spojenými štátmi americkými



Úradný vestník 227 E , 21/09/2006 S. 0578 - 0580



P6_TA(2005)0360 Dohoda o víne medzi Európskou úniou a Spojenými štátmi americkými Uznesenie Európskeho parlamentu o dohode o víne medzi Európskou úniou a Spojenými štátmi americkými Európsky parlament, - so zreteľom na dvojstrannú dohodu podpísanú medzi Európskou úniou a Spojenými štátmi americkými dňa 15. septembra 2005 o obchodovaní s vínom, - so zreteľom na poľnohospodársku kapitolu prebiehajúcich rokovaní v rámci Svetovej obchodnej organizácie (WTO), - so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom [1], - so zreteľom na rámcovú dohodu o vzťahoch medzi Európskym parlamentom a Komisiou z 26. mája 2005 [2], ktorá stanovuje, že v rámci medzinárodných dohôd, vrátane obchodných dohôd, Komisia počas prípravnej fázy dohôd, ako aj počas priebehu a ukončenia medzinárodných rokovaní, jasne a bezodkladne informuje Parlament o návrhoch prerokovávaných smerníc, prijatých prerokovaných smerniciach ako aj o priebehu a záveroch rokovaní, - so zreteľom na článok 103 ods. 4 rokovacieho poriadku, A. keďže politicko-hospodárske vzťahy sú základným kameňom vzťahov medzi EÚ a Spojenými štátmi americkými, ktoré pokrývajú čoraz širšiu oblasť, B. keďže táto prvá dohoda medzi EÚ a Spojenými štátmi americkými, uzatvorená po dvoch desaťročiach neúspešných rokovaní, má len minimálny prínos a nerieši uspokojivo všetky otázky dvojstranného obchodovania s vínom, ktoré budú predmetom druhej fázy dohôd, C. keďže túto dvojstrannú dohodu je ešte potrebné ratifikovať, najmä Kongresom Spojených štátov amerických ; D. vzhľadom na negatívne dôsledky neobmedzeného vzájomného uznávania enologických postupov pre európsky vinársky priemysel, E. keďže uzurpovanie zemepisných označení EÚ tretími štátmi je v rozpore s právom duševného vlastníctva a spôsobuje ekonomickú ujmu legitímnym vlastníkom týchto názvov, v dôsledku straty časti trhu; F. keďže zemepisné označenia predstavujú právny rámec, ktorý je podstatným prvkom politiky Spoločenstva, pretože uznáva význam multifunkčného poľnohospodárstva a spoločenský a environmentálny vplyv vinárskej výroby v horských a znevýhodnených oblastiach, G. keďže nepravé označenia veľmi často a silno konkurujú označeniam pravým a keďže Spojené štáty nerešpektujú ochranu vín s označením pôvodu a považujú ich na svojich vnútorných trhoch len za pologenerické výrobky; H. keďže európske vinárske odvetvie je významným zdrojom zamestnanosti a príjmov zo strany malých rodinných fariem a malých vinárskych podnikov a opiera sa o územný prístup európskej vinárskej politiky, I. keďže vznikol rozdiel v súvislosti s predchádzajúcim prístupom prijatým v dvojstranných dohodách a s myšlienkou medzinárodnej normy pre víno a výrobu, ktorú vypracoval Medzinárodný úrad pre vinárstvo a víno (OIV), J. keďže väčšina vín s označením pôvodu je vyrábaná nákladnými tradičnými postupmi a podľa parametrov kvality a keďže tieto postupy nie je možné porovnávať s priemyselnými postupmi používanými na výrobu amerických vín, ktoré koexistujú s vínami s európskym označením pôvodu, K. keďže táto dohoda by predstavovala precedens v rámci doložky najvyšších výhod WTO, L. s ohľadom na znevýhodnenie špeciálnych vín spôsobené vymedzením pojmu "víno" na európskom trhu s vínom, 1. konštatuje, že táto dvojstranná dohoda, ktorá sa dosiahla po 20 rokoch rokovaní je potrebná v prípade, ak prispieva k zabezpečeniu vývozu do Spojených štátov amerických, ktoré sú pre európske vinárske subjekty prvoradým trhom, k nastoleniu ovzdušia dôvery a zabezpečeniu hladkej realizácie obchodnej výmeny; 2. súhlasí, že dvojstranná dohoda medzi EÚ a Spojenými štátmi americkými o vinárskom trhu je potrebná a dúfa, že v budúcej fáze rokovaní sa dosiahnu uspokojivé výsledky, pokiaľ ide o tradičnú výrobu, rodinné vinohradníctvo a kvalitu našich vín; zdôrazňuje, že táto dohoda je len prvým krokom, aj keď celkom nepostačujúcim a neprispôsobeným uznaniu tradičných značiek chránených zo strany EÚ na medzinárodnej úrovni; 3. vytýka Komisii, že schválila dvojstrannú dohodu so Spojenými štátmi americkými bez toho, aby v dostatočnej lehote informovala Parlament, ktorý by mohol vyjadriť svoje stanovisko a aby riadne vzala na vedomie jeho názor, tak ako to stanovuje bod 19 vyššie uvedenej rámcovej dohody; 4. upozorňuje na dôsledky, ktoré by mohla mať nová dohoda na politiku EÚ v oblasti obchodu s vínom a na následky, ktoré by z toho mohli vyplývať vo vzťahu k tradičným postupom výroby, na ktorých spočíva uznanie politiky Spoločenstva v oblasti kvality; 5. vyjadruje poľutovanie nad tým, že táto dohoda značne oslabí pozíciu EÚ pri rokovaniach o poľnohospodárstve vo WTO, pretože sa dotýka prístupu založeného na územiach a kvalite, ktorý prevažuje vo veľkej časti vinárskeho odvetvia; 6. vyzýva Komisiu, aby zintenzívnila jednania pri rokovaniach so Spojenými štátmi americkými a ostatnými partnermi v rámci WTO o vypracovaní zoznamu zemepisných označení uznaných na medzinárodnej úrovni a aby bol tento cieľ zaradený medzi hlavné priority viacstranných rokovaní o poľnohospodárstve, o vytvorení zmiešaného výboru o otázkach vzťahujúcich sa na víno a o objasnení postupu výroby vína, osvedčovaní a používaní tradičných značiek počas druhej fázy rokovaní; 7. žiada Komisiu, aby urýchlila začatie budúcej fázy rokovaní naplánovaných po dohode so Spojenými štátmi americkými, najmä na účely uznania sedemnástich označení uvedených v jej prílohe II, tak aby všetky označenia európskeho pôvodu vína boli riadne chránené americkými orgánmi v rámci ich vlastného trhu, a to v čo najkratšom čase; 8. považuje za potrebný podpis definitívneho kompromisu najneskôr do dvoch rokov, tak ako sa uvádza v dvojstrannej dohode, aby sa v Spojených štátoch amerických raz a navždy zabránilo nezákonnému používaniu označení Spoločenstva chránených právnymi predpismi Spoločenstva, so zreteľom na pridanú hodnotu, ktorú predstavujú pre európske vinohradníctvo; 9. žiada vypracovanie pozitívneho zoznamu enologických postupov, ktoré sú prípustné v obchode s tretími krajinami v rámci OIV a s cieľom realizovať predbežné hodnotenia pre budúce nové povolenia; 10. naliehavo žiada Komisiu, aby podporila rokovania na medzinárodnej úrovni o definícii vína, ktorá je potrebná a ktorá zamedzí rozvoj niektorých enologických postupov, aby sa chránili snahy o zachovanie kvality vynakladané v EÚ a aby sa zabránilo nečestnej hospodárskej súťaži voči výrobcom v Spoločenstve, ako aj nerovnováhe trhu; 11. uznáva, že je potrebný rámec na pokračovanie rokovaní vo vinárskom odvetví, najmä so zreteľom na budúcu reformu spoločnej organizácie trhu s vínom, ktorá je naplánovaná na rok 2006; 12. považuje za nevyhnutné posilniť opatrenia Spoločenstva na zlepšenie a podporu kvality výroby Spoločenstva v rámci budúcej reformy spoločnej organizácie trhu, s cieľom čeliť narastajúcej konkurencii tretích krajín; 13. domnieva sa, že by bolo potrebné mať k dispozícii právne stanovisko o kompatibilite tejto dvojstrannej dohody s právnymi predpismi Spoločenstva; 14. poveruje svojho predsedu, aby toto uznesenie postúpil Rade, Komisii, vládam členských štátov a Kongresu Spojených štátov amerických. [1] Ú. v. ES L 179, 14.7.1999, s. 1. Nariadenie naposledy zmenené a doplnené nariadením Komisie (ES) č. 1795/2003 (Ú. v. EÚ L 262, 14.10.2003, s. 13). [2] Prijaté texty, P6_TA(2005)0194. --------------------------------------------------